**Tisztelt Ünnepi Közgyűlés,**

**Tisztelt Ünnepeltek,**

**Képviselőtársaim,**

**Kedves Vendégek!**

Minden ünnep a visszatekintés és a remény örök pillanata. Az ünnep az élet egyik legfontosabb eseménye. Márai Sándor, aki a lelke mélyéig örök budapesti is maradt, azt írja: *„ha az ünnep elérkezik az életedben, akkor ünnepelj egészen… és figyelj az életre.”* Nekünk, budapesti polgároknak, becses hagyományként és üzenetként marad meg az a 140 évvel ezelőtti nap, amikor 1873. november 17-én, a főváros akkori tanácsa az addigi előljáróságoktól átvette az ügyek vitelét és megkezdte az egységes Budapest irányítását. Akkor is tudták, milyen fontos, hogy az országnak egységes fővárosa legyen.

Mindez természetesen nem volt előzmények nélküli. A jelentős középkori történelemmel rendelkező városrészek, Buda, Óbuda és Pest már a 19. század elejétől az egységesítés felé haladtak. A folyamatokat kétségkívül felgyorsította a reformkor nagy lendülete, Széchenyi megvalósuló tervei, az iparosodás, a városi népesség gyarapodása. A Lánchíd pedig nem csak jelképesen, hanem a maga valóságában is összekötötte a Duna két partján lévő településeket.

Hosszú lenne felsorolni mindazok nevét, akik az egységes Budapest megteremtéséért fáradoztak. Bevallom, nekem a szívemhez legközelebbi, és akinek a fényképét szobám falán ma is őrzöm, *Harrer Pál*. Ez nem csak azért van, mert egykoron óbudai polgármester volt, e minőségében és elnevezésében egyetlen elődöm. Nem csak azért, mert halálának 100. évfordulójára emlékezünk rövidesen, hanem elsősorban előrelátását és kitartó szorgalmát tartom nagyra. Meglátom a lehetőséget és hozzáértéssel, türelemmel, lépésről lépésre megvalósítani a jó terveket, úgy hiszem, hogy mindez minden korban, minden városépítőnek, tisztségviselőnek kötelessége. Azokat ünnepeljük most is, akik így cselekedtek. A mai napon kitüntettek élete és munkássága erre példázat.

Tisztelt Barátaim!

Bár a tradíció és a jövő építése, a hagyományok megőrzése és az értékteremtés a kezdetektől jelen voltak a városalapítók tetteiben, a gyors fejlődés komoly terheket is jelentett. A lakásállomány minőségi romlása, az állagmegóvások elmaradása nem új keletű gond. Ehhez sorakozik még, hogy a rendszerváltozás utáni két évtized városvezetése alatt a minőségi tervezésben jelentős lemaradások keletkeztek. Természetesen volt, ami megépült, korszerűsödött is, volt, ami nem épült, pedig sokszor ígérték, de a kellő összhang az egymást váltó ciklusok terveiben soha nem volt meg. Sok feladatot és súlyos terheket örököltünk, a források pedig folyamatosan szűkültek. Az elmúlt évek erőfeszítései azonban számos biztató jelet mutatnak. Nem arra gondolok, hogy sok a munkagödör s az útakadály… és előfordul, hogy ultimátumszerűen intézkedni kell. De kétségkívüli, hogy a most folyó építkezések nyomán sok minden meg fog újulni. Megújul a belváros, a Széll Kálmán tér, valószínűleg járni fog a négyes metró is. A kormányzat támogatásával és közös összefogással, jelenleg 27 darab, ötven milliónál nagyobb – euróról beszélek – beruházást készítünk elő. Nem mindent, és nem egyszerre lehet, és kell megoldani, de átgondoltan tudunk és képesek vagyunk előbbre lépni, nem csak fenntartani az élhetőbb várost, hanem előrébb vinni is.

Tisztelt Hölgyeim és Uraim!

Budapest természeti szépségei, építészeti különlegességei, a város hangulata, kulturális kínálata, mindig becses kincs volt, és az is marad. Budapesten lakni már a század elején, életformává vált. Ismeretes, hogy báró Podmaniczky Frigyes, aki *„úgy szerette ezt a várost, olyan holtig tartó szerelemmel, amilyennel a régi lovagok hordozták a szívükben egy nő arcképét, akiért akár a Szentföldre is elmentek volna”* – idézem –, még azt is kijelentette, hogy nyaralni is csak Budapesten érdemes. *Budapest Vőlegénye*, ahogyan Krúdy Gyula nevezte regényében Podmaniczky bárót, nagy ívű városépítő volt és szavai látnokinak bizonyultak, hiszen évről évre százezrek jönnek nyaranta Budapestre, a különböző fesztiválokra, pihenni, felüdülni a város világhírű gyógyfürdőiben, vagy akár járni egyet a Margitszigeten. Mostanában a világ élvonalbeli magazinjai, a különböző hírforrások visszatérően beszámolnak arról, hogy Budapest ma az egyik legvonzóbb turisztikai célpont. Jóleső érzéssel mondhatom ezt, de a város alapításának napján tudatában kell lennünk avval is, hogy azok az értékek, melyek az alapítás óta meghatározzák a város arculatát, ma is ugyanolyan fontosak, óvásuk és gondozásuk pedig közös cél. Ezeket sem átírni, sem feldúlni, sem gyökeresen megváltoztatni nem lehet.

Az értékek gyarapítása emberi munka. Ezért az ünnephez elválaszthatatlanul hozzátartozik, hogy megemlékezzünk azokról, akik sokat tettek, tesznek mindezért. Budapest születésnapján a *várost alkotókat* ünnepeljük. Az ők utódai a ma kitüntettek is. Művészek, tanárok, orvosok, sportolók, városvédők, a közszolgálatban kiválóan teljesítők, akik nehezebb körülmények mellett is maradandót alkottak. Munkájuk nagyban hozzájárult ahhoz, hogy Budapest jó híre, szellemi rangja növekedjék. Nélkülük elképzelhetetlen lenne a főváros biztonságos és megfelelő színvonalú működése. Közülük sokan mentettek életet, mások tárgyi vagy szellemi értéket őriznek, esetleg gyarapítják a meglevőt. Jó tudni, hogy köztünk vannak vagy velünk, amikor baj van. Jó látni a tudományban, a művészetben, egy-egy szakmában, vagy a sportban elért eredményeket. Többen is vannak, akik egész életpályájukat töltötték a közügyek, a város szolgálatában. Mások a szabadidejüket áldozták erre. A most kitüntettek többsége bizonyára mondja, ha megkérdezzük, hogy csak tették a dolgukat, végezték, amit elvállaltak, vagy rájuk bíztak. Ez minden. Igen, igen, de ez a legtöbb, a legbecsesebb.

Köszönet érte! Szívből gratulálok minden kitüntetettnek! A Főváros egész közgyűlése és a Főváros egésze nevében!